NARIADENIE RADY (ES) č. 1257/2008
zo 4. decembra 2008,
ktorým sa mení a dopĺňa nariadenie (ES) č. 1579/2007, ktorým sa na rok 2008 stanovujú rybolovné možnosti a súvisiace podmienky pre určité populácie rýb a skupiny populácií rýb uplatniteľné v Čiernom mori
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (1), a najmä na jeho článok 20,
so zreteľom na nariadenie Rady (ES) č. 847/96 zo 6. mája 1996, ktorým sa zavádzajú dodatočné podmienky pre riadenie celkových prípustných úlovkov (TAC) a kvót presahujúce rok (2), a najmä na jeho článok 2,
so zreteľom na návrh Komisie,
keďže:
(1)
Nariadením (ES) č. 1579/2007 (3) sa na rok 2008 stanovujú rybolovné možnosti a súvisiace podmienky pre určité populácie rýb a skupiny populácií rýb uplatniteľné v Čiernom mori.
(2)
V nariadení (ES) č. 1579/2007 sa stanovuje, že článok 3 nariadenia (ES) č. 847/96 sa neuplatňuje na kvóty kambaly veľkej v Čiernom mori na rok 2008, pričom súčasná situácia populácie kambaly veľkej by takéto uplatňovanie povoľovala.
(3)
Nariadenie (ES) č. 1579/2007 by sa preto malo zodpovedajúcim spôsobom zmeniť a doplniť.
(4)
Vzhľadom na naliehavosť tejto situácie a pri zohľadnení faktu, že kvótový rok 2008 sa čoskoro skončí, by malo toto nariadenie nadobudnúť účinnosť dňom jeho uverejnenia v Úradnom vestníku Európskej únie.
(5)
Vzhľadom na naliehavosť tejto situácie je taktiež dôležité udeliť výnimku zo šesťtýždňového obdobia uvedenú v časti I bode 3 Protokolu o úlohe národných parlamentov v Európskej únii pripojeného k Zmluve o Európskej únii a k zmluvám o založení Európskych spoločenstiev,
PRIJALA TOTO NARIADENIE:
Článok 1
Zmena a doplnenie nariadenia (ES) č. 1579/2007
V zápise „kambala veľká“ v prílohe I k nariadeniu (ES) č. 1579/2007 sa slová „Článok 3 nariadenia (ES) č. 847/96 sa neuplatňuje“ nahrádzajú slovami „Uplatňuje sa článok 3 nariadenia (ES) č. 847/96“.
Článok 2
Nadobudnutie účinnosti
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. decembra 2008